P9_TA(2019)0055

Geneticky modifikovaná sója MON 89788 (MON-89788-1)

Uznesenie Európskeho parlamentu zo 14. novembra 2019 o návrhu vykonávacieho rozhodnutia Komisie, ktorým sa podľa nariadenia Európskeho parlamentu a Rady (ES) č. 1829/2003 obnovuje povolenie umiestniť na trh produkty, ktoré obsahujú geneticky modifikovanú sóju MON 89788 (MON-89788-1), sú z nej zložené alebo vyrobené (D061871/04 – 2019/2857(RSP))

(2021/C 208/02)

Európsky parlament,

— so zreteľom na návrh vykonávacieho rozhodnutia Komisie, ktorým sa podľa nariadenia Európskeho parlamentu a Rady (ES) č. 1829/2003 obnovuje povolenie umiestniť na trh produkty, ktoré obsahujú geneticky modifikovanú sóju MON 89788 (MON-89788-1), sú z nej zložené alebo vyrobené (D061871/04,

— so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (1), a najmä na jeho článok 11 ods. 3 a článok 23 ods. 3,

— so zreteľom na hlasovanie Stáleho výboru pre potravinový reťazec a zdravie zvierat, ktorý je uvedený v článku 35 nariadenia (ES) č. 1829/2003, z 30. apríla 2019, ktorým nebolo prijaté stanovisko, a na hlasovanie odvolacieho výboru z 5. júna 2019, ktorým opätovne nebolo prijaté stanovisko,

— so zreteľom na články 11 a 13 nariadenia Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (2),

— so zreteľom na stanovisko prijaté Európskym úradom pre bezpečnosť potravín 2. júla 2008 a uverejnené 11. júla 2008 (3),

— so zreteľom na stanovisko k obnoveniu povolenia prijaté Európskym úradom pre bezpečnosť potravín 17. októbra 2018 a uverejnené 16. novembra 2018 (4),

— so zreteľom na svoje predchádzajúce uznesenia, v ktorých namieta proti povoľovaniu geneticky modifikovaných organizmov (ďalej len „GMO“) (5),

— so zreteľom na článok 112 ods. 2 a ods. 3 rokovacieho poriadku,

— so zreteľom na návrh uznesenia Výboru pre životné prostredie, verejné zdravie a bezpečnosť potravín,

A. keďže rozhodnutím Komisie 2008/933/ES (6) sa povoľuje umiestniť na trh potraviny a krmivá, ktoré obsahujú geneticky modifikovanú sóju MON 89788 (ďalej len „sója MON 89788“), sú z nej zložené alebo vyrobené;

B. keďže 20. novembra 2017 držiteľ povolenia Monsanto Europe S.A./N.V. v mene spoločnosti Monsanto predložil Komisii v súlade s článkami 11 a 23 nariadenia (ES) č. 1829/2003 žiadosť o obnovenie tohto povolenia;

C. keďže 17. októbra 2018 Európsky úrad pre bezpečnosť potravín EFSA prijal v súvislosti s obnovením uvedeného povolenia kladné stanovisko (7), ktoré bolo uverejnené 16. novembra 2018;

D. keďže v nariadení (ES) č. 1829/2003 sa stanovuje, že geneticky modifikované (ďalej len „GM“) potraviny alebo krmivá nesmú mať nepriaznivé účinky na ľudské zdravie, zdravie zvierat alebo životné prostredie, a keďže sa v ňom požaduje, aby Komisia pri príprave svojho rozhodnutia zohľadnila všetky príslušné ustanovenia práva Únie a ostatné oprávnené skutočnosti týkajúce sa posudzovanej záležitosti;

E. keďže sója MON 89788 bola upravená tak, aby bola odolná voči herbicídom na báze glyfozátu; keďže sója MON 89788 bola vyvinutá s cieľom vykazovať odolnosť voči glyfozátu tak, že exprimuje proteín CP4 EPSPS (8);

Nedostatočné posúdenie rezíduí a metabolitov glyfozátu

F. keďže podľa viacerých štúdií GM plodiny odolné voči herbicídom prinášajú vyššie používanie daných herbicídov, čo je z veľkej časti spôsobené výskytom burín odolných voči herbicídom (9); keďže preto treba očakávať, že rastliny sóje MON 89788 budú vystavené vyšším a zároveň opakovaným dávkam glyfozátu, čo môže mať za následok väčšie množstvo rezíduí v zozbieraných plodinách;

G. keďže naďalej pretrvávajú otázky v súvislosti s karcinogenitou glyfozátu; keďže úrad EFSA dospel v novembri 2015 k záveru, že glyfozát pravdepodobne nie je karcinogénny, a Európska chemická agentúra (ECHA) dospela v marci 2017 k záveru, že nie je odôvodnená žiadna klasifikácia; keďže naopak Medzinárodná agentúra pre výskum rakoviny (IARC) – špecializovaná agentúra Svetovej zdravotníckej organizácie pre výskum rakoviny – zaradila glyfozát medzi látky s pravdepodobným rakovinotvorným účinkom na ľudí; keďže viaceré nedávne vedecké štúdie, ktoré boli odborne posúdené, potvrdzujú karcinogénny potenciál glyfozátu (10);

H. keďže pri GM rastlinách môže za spôsob metabolizácie doplnkových herbicídov a za zloženie, a teda aj toxicitu produktov metabolizmu (metabolitov) zodpovedať samotná genetická modifikácia (11); keďže podľa úradu EFSA chýbajú toxikologické údaje, ktoré by umožnili vykonať posúdenie rizika pre spotrebiteľov, pokiaľ ide o viaceré produkty metabolizmu glyfozátu relevantné pre GM plodiny odolné voči glyfozátu (12);

Absencia maximálnych hladín rezíduí a súvisiacich kontrol

I. keďže podľa nariadenia Európskeho parlamentu a Rady (ES) č. 396/2005 (13), ktorého cieľom je zabezpečiť vysokú úroveň ochrany spotrebiteľa, by sa mali stanoviť konkrétne maximálne hladiny rezíduí (ďalej len „MRL“) v prípade potravín a krmív vyrobených v tretích krajinách, keď dôsledkom používania pesticídov sú úrovne rezíduí odlišné od tých, ktoré sú dôsledkom poľnohospodárskych postupov v rámci Únie (14); keďže toto je prípad dovážaných GM plodín odolných voči herbicídom, pretože v porovnaní s GM plodinami sa pri nich používa viac herbicídov;

J. keďže podľa preskúmania existujúcich MRL pre glyfozát, ktoré úrad EFSA vykonal v roku 2018, však v súvislosti s niekoľkými GM plodinami vrátane sóje s modifikáciou EPSPS neboli dostupné údaje dostatočné na odvodenie MRL a hodnôt posúdenia rizika pre glyfozát (15);

K. keďže posudzovanie rezíduí herbicídov a ich metabolitov v GM rastlinách je mimo pôsobnosti Panelu EFSA pre geneticky modifikované organizmy, a preto sa v rámci postupu povoľovania GMO nevykonáva;

L. keďže mnohé príslušné orgány členských štátov upozornili v rámci pripomienok k posúdeniu rizika, ktoré vykonal úrad EFSA, na problém chýbajúcej analýzy rezíduí herbicídov v GM plodinách a súvisiacich zdravotných rizík (16);

Ďalšie poznámky

M. keďže mnohé členské štáty vyjadrili znepokojenie nad kvalitou plánu monitorovania životného prostredia po umiestnení na trh (ďalej len „PMEM“), pričom okrem iného uviedli, že v plnom rozsahu nespĺňa ciele stanovené v prílohe VII k smernici Európskeho parlamentu a Rady 2001/18/ES (17) ani príslušné doplňujúce usmernenia; členské štáty sa tiež celkovo vyjadrili, že monitorovanie sóje MON 89788 je nedostatočné, že neposkytuje žiadne spoľahlivé údaje na podporu záveru, že v dôsledku dovozu a používania sóje MON 89788 nedošlo k žiadnym nepriaznivým účinkom na zdravie ani životné prostredie, a že sa z neho nedajú vyvodiť žiadne ponaučenia z hľadiska bezpečnosti jej použitia na výživu zvierat alebo ľudskú spotrebu (18);

N. keďže úrad EFSA v reakcii na pripomienky členských štátov opakovane uviedol, že podľa jeho názoru je na praktické vykonávanie PMEM v prípade GM rastlín určených na dovoz a spracovanie potrebná ďalšia diskusia medzi žiadateľmi a Komisiou ako manažérom rizík;

O. keďže pracovná skupina pre biotechnológiu v rámci francúzskej Agentúry pre bezpečnosť potravín, životného prostredia a práce (ANSES) uvádza, že vzhľadom na to, že žiadateľ vykonal príliš ohraničené preskúmanie vedeckých štúdií uverejnených od prvého povolenia sóje MON 89788, nemôže prijať žiadne závery, pokiaľ ide o bezpečnosť sóje MON 89788;

P. keďže GM sója pestovaná v krajinách ako Brazília a Argentína je jednou z kľúčových príčin rozsiahleho odlesňovania; keďže popri záväzkoch Únie v rámci cieľov udržateľného rozvoja OSN, Parížskej dohody o zmene klímy a ďalších medzinárodných cieľov v oblasti biodiverzity sa tento aspekt v povoľovacom procese nezohľadnil;

Nedemokratické rozhodovanie

Q. keďže Stály výbor pre potravinový reťazec a zdravie zvierat podľa článku 35 nariadenia (ES) č. 1829/2003 hlasovaním 30. apríla 2019 rozhodol, že nevydá žiadne stanovisko, čo znamená, že povolenie nepodporila kvalifikovaná väčšina členských štátov; keďže odvolací výbor na základe hlasovania 5. júna 2019 tiež nevydal stanovisko;

R. keďže Komisia pripúšťa, že je problematické, že rozhodnutia o povolení GMO naďalej prijíma bez toho, aby ich podporila kvalifikovaná väčšina členských štátov, čo je pri povoľovaní výrobkov všeobecne dosť výnimočné, no pri rozhodovaní o GM potravinách a krmivách sa to stalo normou (19); keďže predseda Komisie niekoľkokrát odsúdil uvedenú prax ako nedemokratickú (20);

S. keďže Európsky parlament vo svojom ôsmom volebnom období prijal celkovo 36 uznesení, v ktorých namietal proti tomu, aby sa GMO umiestnili na trh na potravinárske a krmovinárske účely (33 uznesení) a aby sa GMO v Únii pestovali (3 uznesenia); keďže ani pri jednom z týchto GMO nepodporila jeho povolenie kvalifikovaná väčšina členských štátov; keďže Komisia naďalej povoľuje GMO napriek tomu, že sama uznáva demokratické nedostatky tohto postupu, a napriek nízkej podpore zo strany členských štátov a námietkam Európskeho parlamentu;

T. keďže nie je potrebná žiadna zmena právnych predpisov, aby sa Komisii umožnilo nepovoliť GMO, ak sa v odvolacom výbore nedosiahne kvalifikovaná väčšina členských štátov v prospech povolenia (21);

1. domnieva sa, že návrh vykonávacieho rozhodnutia Komisie prekračuje rámec vykonávacích právomocí, ktoré sú ustanovené v nariadení (ES) č. 1829/2003;

2. domnieva sa, že návrh vykonávacieho rozhodnutia Komisie nie je v súlade s právom Únie, pretože nie je zlučiteľný s cieľom nariadenia (ES) č. 1829/2003, ktorým je podľa všeobecných zásad uvedených v nariadení Európskeho parlamentu a Rady (ES) č. 178/2002 ( 22 ) poskytovať základ na zabezpečenie vysokej úrovne ochrany ľudského života a zdravia, zdravia a dobrých životných podmienok zvierat, životného prostredia a záujmov spotrebiteľov v súvislosti s GM potravinami a krmivami a súčasne zabezpečovať efektívne fungovanie vnútorného trhu;

3. žiada Komisiu, aby stiahla svoj návrh vykonávacieho rozhodnutia;

4. opätovne potvrdzuje svoje odhodlanie pokročiť v práci na návrhu Komisie, ktorým sa mení nariadenie (EÚ) č. 182/2011; vyzýva Radu, aby bezodkladne postúpila vo svojej práci v súvislosti s týmto návrhom Komisie;

5. vyzýva Komisiu, aby v prípade, že členské štáty v odvolacom výbore nevydajú žiadne stanovisko, zatiaľ zastavila povoľovanie GMO, či už na účely pestovania, alebo na potravinárske a krmovinárske účely, v súlade s článkom 6 ods. 3 nariadenia (EÚ) č. 182/2011;

6. vyzýva Komisiu, aby nepovolila žiadne GM plodiny odolné voči herbicídom, kým sa v jednotlivých prípadoch komplexne nepreskúmajú zdravotné riziká spojené s rezíduami, čo si vyžaduje úplné posúdenie rezíduí z postrekov GM plodín doplnkovými herbicídmi, ich metabolitov a všetkých kombinovaných účinkov;

7. vyzýva Komisiu, aby posudzovanie rizík používania doplnkových herbicídov a ich rezíduí v plnej miere začlenila do posudzovania rizík GM rastlín odolných voči herbicídom bez ohľadu na to, či je GM rastlina určená na pestovanie v Únii alebo sa do Únie dováža na potravinárske a krmovinárske účely;

8. so znepokojením opätovne upozorňuje, že vysoká závislosť Únie od živočíšneho krmiva vo forme sójových bôbov spôsobuje odlesňovanie v tretích krajinách, a pripomína, že ciele udržateľného rozvoja OSN možno dosiahnuť len vtedy, ak sa dodávateľské reťazce stanú udržateľnými a medzi politikami sa vytvoria synergie ( 23 )

9. vyzýva Komisiu, aby nepovolila dovoz GM sóje, pokiaľ nemožno jasne preukázať, že jej pestovanie priamo ani nepriamo neprispelo k odlesňovaniu;

10. naliehavo žiada Komisiu, aby k povinnostiam Únie vyplývajúcim z medzinárodných dohôd, ako sú Parížska dohoda o zmene klímy, Dohovor OSN o biologickej diverzite a ciele OSN v oblasti udržateľného rozvoja, pristupovala ako k „relevantným ustanoveniam práva Únie“ a/alebo „oprávneným skutočnostiam“ podľa nariadenia (ES) č. 1829/2003 a aby im prikladala náležitú váhu a informovala o tom, ako boli zohľadnené v rozhodovacom procese;

11. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.

(1) Ú. v. EÚ L 268, 18.10.2003, s. 1.

(2) Ú. v. EÚ L 55, 28.2.2011, s. 13.

(3) Stanovisko Vedeckého panelu pre geneticky modifikované organizmy k žiadosti (referencia EFSA-GMO-NL-2006-36) o umiestnenie sóje MON89788 odolnej voči glyfozátu na trh na použitie v potravinách a krmivách a na dovoz a spracovanie podľa nariadenia (ES) č. 1829/2003, ktorú predložila spoločnosť Monsanto, Vestník EFSA (EFSA Journal) (2008) 758, s. 1 – 23, https://efsa.onlinelibrary.wiley.com/doi/epdf/10.2903/j.efsa.2006.429.

(4) Vedecké stanovisko k posúdeniu geneticky modifikovanej sóje MON 89788 na obnovenie povolenia podľa nariadenia (ES) č. 1829/2003 (žiadosť EFSA-GMO-RX-011), Vestník EFSA (EFSA Journal), 2018; 16(11):5468, https://efsa.onlinelibrary.wiley.com/doi/epdf/10.2903/j.efsa.2018.5468.

(5) Počas 8. volebného obdobia prijal Európsky parlament 36 uznesení, v ktorých namietal proti povoleniu GMO. Okrem toho počas 9. volebného obdobia prijal tieto uznesenia:

— Uznesenie Európskeho parlamentu z 10. októbra 2019 o návrhu vykonávacieho rozhodnutia Komisie, ktorým sa podľa nariadenia Európskeho parlamentu a Rady (ES) č. 1829/2003 povoľuje uviesť na trh produkty, ktoré obsahujú geneticky modifikovanú kukuricu MZHG0JG (SYN-ØØØJG-2), sú z nej zložené alebo vyrobené (Prijaté texty, P9_TA(2019)0028).

— Uznesenie Európskeho parlamentu z 10. októbra 2019 o návrhu vykonávacieho rozhodnutia Komisie, ktorým sa podľa nariadenia Európskeho parlamentu a Rady (ES) č. 1829/2003 obnovuje povolenie umiestniť na trh produkty, ktoré obsahujú geneticky modifikovanú sóju A2704-12 (ACS-GMØØ5-3), sú z nej zložené alebo vyrobené (Prijaté texty, P9_TA(2019)0029).

— Uznesenie Európskeho parlamentu z 10. októbra 2019 o návrhu vykonávacieho rozhodnutia Komisie, ktorým sa povoľuje umiestniť na trh produkty, ktoré obsahujú geneticky modifikovanú kukuricu MON 89034 × 1507 × MON 88017 × 59122 × DAS-40278-9 a geneticky modifikovanú kukuricu obsahujúcu kombináciu dvoch, troch alebo štyroch genetických modifikácií MON 89034, 1507, MON 88017, 59122 a DAS-40278-9, sú z nich zložené alebo vyrobené, podľa nariadenia Európskeho parlamentu a Rady (ES) č. 1829/2003, (Prijaté texty, P9_TA(2019)0030).

(6) Rozhodnutie Komisie 2008/933/ES zo 4. decembra 2008, ktorým sa podľa nariadenia Európskeho parlamentu a Rady (ES) č. 1829/2003 povoľuje umiestniť na trh produkty, ktoré obsahujú geneticky modifikovanú sóju MON89788 (MON-89788-1), sú z nej zložené alebo vyrobené (Ú. v. EÚ L 333, 11.12.2008, s. 7).

(7) Vedecké stanovisko k posúdeniu geneticky modifikovanej sóje MON 89788 na obnovenie povolenia podľa nariadenia (ES) č. 1829/2003 (žiadosť EFSA-GMO-RX-011), Vestník EFSA (EFSA Journal), 2018; 16(11):5468, https://efsa.onlinelibrary.wiley.com/doi/epdf/10.2903/j.efsa.2018.5468.

(8) Pôvodné stanovisko EFSA, s. 1.

(9) Pozri napríklad Bonny, S., Genetically modified Herbicide-tolerable Crops, Weeds, and Herbicides: Overview and Impact (Geneticky modifikované plodiny odolné voči herbicídom, burina a herbicídy: prehľad a vplyv), Environmental Management, 2016, 57(1), s. 31 – 48, https://www.ncbi.nlm.nih.gov/pubmed/26296738 a Benbrook, C.M., Impacts of genetically engineered crops on pesticide use in the U.S. – the first sixteen years (Vplyv geneticky modifikovaných plodín na používanie pesticídov v USA – prvých šestnásť rokov), Environmental Sciences Europe, 28. septembra 2012, diel 24(1), https://enveurope.springeropen.com/articles/10.1186/2190-4715-24-24.

(10) Pozri napríklad https://www.sciencedirect.com/science/article/pii/S1383574218300887,

https://academic.oup.com/ije/advance-article/doi/10.1093/ije/dyz017/5382278,

https://journals.plos.org/plosone/article?id=10.1371/journal.pone.0219610, a

https://www.ncbi.nlm.nih.gov/pmc/articles/PMC6612199/.

(11) To je aj prípad glyfozátu, ako sa uvádza v Preskúmaní úradu EFSA týkajúcom sa existujúcich maximálnych hladín rezíduí pre glyfozát podľa článku 12 nariadenia (ES) č. 396/2005, Vestník EFSA (EFSA Journal) (2018), 16(5):5263, s. 12, https://www.efsa.europa.eu/fr/efsajournal/pub/5263.

(12) Záver úradu EFSA k partnerskému preskúmaniu posudzovania rizík pesticídov s účinnou látkou glyfozát, Vestník EFSA 2015; 13(11):4302, s. 3, https://www.efsa.europa.eu/en/efsajournal/pub/4302.

(13) Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).

(14) Pozri odôvodnenie 26 nariadenia (ES) č. 396/2005.

(15) Odôvodnené stanovisko k preskúmaniu existujúcich maximálnych hladín rezíduí pre glyfozát podľa článku 12 nariadenia (ES) č. 396/2005, Vestník EFSA (EFSA Journal) (2018), 16(5):5263, s. 4. https://doi.org/10.2903/j.efsa.2018.5263.

(16) Pripomienky členských štátov týkajúce sa sóje MON 89788 sú prístupné prostredníctvom registra otázok úradu EFSA: http://registerofquestions.efsa.europa.eu/roqFrontend/login?.

(17) Smernica Európskeho parlamentu a Rady 2001/18/ES z 12. marca 2001 o zámernom uvoľnení geneticky modifikovaných organizmov do životného prostredia a o zrušení smernice Rady 90/220/EHS (Ú. v. ES L 106, 17.4.2001, s. 1).

(18) Pripomienky členských štátov týkajúce sa sóje MON 89788 sú prístupné prostredníctvom registra otázok úradu EFSA: http://registerofquestions.efsa.europa.eu/roqFrontend/login?.

(19) Pozri napríklad dôvodovú správu Komisie k legislatívnemu návrhu predloženému 22. apríla 2015, ktorým sa mení nariadenie (ES) č. 1829/2003, pokiaľ ide o možnosť členských štátov obmedziť alebo zakázať používanie GM potravín a krmív na svojom území, a dôvodovú správu k legislatívnemu návrhu Komisie predloženému 14. februára 2017, ktorým sa mení nariadenie (EÚ) č. 182/2011.

(20) Pozri napríklad úvodné vyhlásenie na plenárnej schôdzi Európskeho parlamentu zahrnuté do politických usmernení pre novú Európsku komisiu (Štrasburg, 15. júla 2014) alebo správu o stave Únie za rok 2016 (Štrasburg, 14. septembra 2016).

(21) Ak sa v odvolacom výbore nedosiahne kvalifikovaná väčšina členských štátov v prospech povolenia, Komisia v súlade s nariadením (EÚ) č. 182/2011 (článok 6 ods. 3) „môže“, a nie „musí“ dané povolenie udeliť.

(22) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(23) Uznesenie Európskeho parlamentu z 11. septembra 2018 o transparentnom a zodpovednom riadení prírodných zdrojov v rozvojových krajinách: prípad lesov (Prijaté texty, P8_TA(2018)0333), odsek 67.